**LECTIO DIVINA**

**ID-XXIX ĦADD MATUL IS-SENA**

Sena Ċ

**Lq 18, 1-8**

Il-parabbola tal-imħallef u l-armla tkompli mas-silta ta’ qabel (Lq 17, 20-37) li tiftaħ bil-mistoqsija tal-Fariżej li “staqsewh meta kienet se tiġi s-Saltna ta’ Alla” (v. 20). Din il-mistoqsija għadha rilevanti fiż-żmien li fih Lq qed jikteb il-vanġelu. It-tieni miġja tant mistennija mill-ewwel ġenerazzjoni qed tiddawwar u filwaqt li min-naħa l-Knisja qed tikber, qed jikbru wkoll id-diffikultajiet li din trid tħabbat wiċċha magħhom. Id-diskussjoni dwar jekk il-Mulej hux tassew kien rieġa ġej fuq l-art kienet sfida kbira għall-fidi tal-Insara. Billi jerġa jfakkar il-kliem ta’ Ġesù, Lq jirrikmanda liema għandu jkun l-istil ta’ ħajja tal-Kristjan: mhux biss it-talb li ma jiġix nieqes, imma talb imnebbaħ minn fidi awtentika. Insibu rabta ma’ żewġ siltiet oħra: il-parabbola tal-ħabib wiċċu sfiq (11, 5-8) u r-reazzjoni ta’ Ġesù quddiem iċ-ċenturjun li emmen fih: “Ngħidilkom li anqas f’Iżrael ma sibt fidi bħal din” (7, 9).

**v. 1:  Imbagħad qalilhom parabbola biex jurihom li għandhom dejjem jitolbu bla ma jaqtgħu.**

Id-dixxipli “għandhom” (dei) jitolbu. Diversi drabi Lq juża dan il-verb biex juri dak li kien meħtieġ għal Ġesù, ir-rieda tal-Missier għall-Iben. Hekk ukoll it-talb huwa meħtieġ għan-Nisrani, ir-rieda ta’ Alla għal-bniedem. Li tkun dixxiplu u li titlob huma l-istess ħaġa. Bħall-fidi, it-talb magħmul kif imiss mhuwiex inizjattiva umana, imma xi ħaġa ġejja mill-Missier. L-avverbju “dejjem” ma jfissirx talba li m’għandhiex ħin definit (bla bidu u bla tmiem) imma talba kontinwa li tikkaretterizza l-eżistenza kollha tal-Insara sal-jum li fih jidher Bin il-Bniedem (ara, 17, 30). Lq se jagħti eżempji ċari ta’ dan x’ifisser: it-talba ta’ Ġesù fuq l-Għolja taż-Żebbuġ (ara 22, 41) u t-talba tal-Knisja wara li Pietru ġie arrestat (ara Atti 12, 5). Għalkemm hawnhekk ma jispeċifikax il-kontenut tat-talb, diġa f’kap 11, Ġesù jorbot it-talb mal-istennija: “Missier, jitqaddes ismek, tiġi Saltnatek.” (v. 2). Minħabba li dan it-talb kontinwu isir f’kundizzjonijiet ta’ stress, u jista’ jkun li ma jiġix mismugħ mal-ewwel, hemm ir-riskju li d-dixxipli “jaqtgħu” (enkakein – meta wieħed “jitqalla’”). Il-qarrejja ta’ Lq jridu jkunu konxji minn dan.

**v. 2: Qalilhom: “Kien hemm f’belt wieħed imħallef, li la kien jibża’ minn Alla u lanqas iħabbel rasu minn ħadd.**

Din id-deskrizzjoni komuni kienet tintuża għal mexxejja mibgħudin mill-poplu minħabba l-aġir tagħhom (eż. Ġużeppi Flavju jiddeskrivi lis-sultan Ġeħojakim “bla qima lejn Alla u inġust mal-bnedmin”). Dan l-imħallef iħossu superjuri għan-nies li suppost qiegħed jaqdi, m’għandu l-ebda bżonn tagħhom u għalhekk kull talba li ssirlu tidher għalxejn. Din tista’ tkun ukoll l-idea li xi wħud għandhom ta’ Alla, u għalhekk iktar ’l quddiem, vv. 7-8 iservu ta’ kjarifika importanti.

**v. 3: F’dik il-belt kien hemm waħda armla, u kienet tmur għandu u tgħidlu, “Agħmilli ħaqq kontra l-għadu tiegħi.”**

Kif inhi ppreżentata hawn, din l-armla hija mara dahra mal-ħajt li qed tfittex il-jedd tagħha f’kawża, imma l-ġustizzja qed tiġi miċħuda lilha. Din hija sitwazzjoni li niltaqgħu magħha diversi drabi fl-AT (eż ara Eż 22, 24; Dt 10, 18; 24, 17; Mal 3, 5; Rut 1, 20-21; Lam 1, 1; Iż 54, 4; Salm 68, 5). Minħabba l-abbużi li sikwit kienu jseħħu fuq ir-romol (ara Lq 20, 47) il-mewt tar-raġel kienet meqjusa bħala saħta. Konxju mill-qagħda tagħhom ta’ minsijin u barranin, Lq jagħtihom prominenza fir-rakkont tiegħu (ara 2, 37; 4, 25-26; 7, 12; 20, 47; 21, 2-3; Atti 6, 1; 9, 39-41). Il-verbi fl-imperfett (“kienet tmur għandu u tgħidlu”) juru l-kontinwità u l-persistenza tagħha f’sitwazzjoni li fiha kienet żvantaġġjata bil-kbir. Anki fid-disperazzjoni, it-talba mhijiex biex issir vendetta mill-għadu li għamlilha l-ħsara, imma biex jingħatalha dak li hu tagħha. Il-qarrejja ta’ Lq li kienu jbatu minħabba l-fidi tagħhom setgħu faċilment jidentifikaw ruħhom magħha: “Agħmel ħaqq minni int Mulej, u minn nies bla tjieba ddefendi l-kawża tiegħi” (Salm 42, 1).

**v. 4-5: Hu ma riedx, u dam ħafna hekk; iżda mbagħad bejnu u bejn ruħu qal, “Mhux għax nibża’ minn Alla jew għax se nħabbel rasi min-nies, imma għallinqas għax din l-armla dejjqitni; ħa nagħmlilha ħaqq, biex ma tibqax ġejja u sejra sa ma tifnini.”**

Anki l-verbi li jfissru l-aġir tal-imħallef huma fl-imperfett, sinjal li anki min-naħa tiegħu irrifjuta t-talba tal-armla għal ħafna drabi. Bħal f’parabboli oħra irrakkuntati minn Lq anki hawn nerġgħu niltaqgħu ma’ djalogu li wieħed jagħmel miegħu nnifsu (ara 12, 17; 15, 17; 16, 3). L-insistenza tal-armla twassal lill-imħallef biex jerġa lura mir-ras iebsa tiegħu u jibda jqis l-affarijiet. Għalkemm bil-kliem jgħid li ma jibżax minn Alla u ma jimpurtahx min-nies, il-motivazzjoni wara d-deċiżjoni tiegħu hija l-biża. Il-verb hypōpiazein (“tifnini”) ifisser “tagħti daqqa taħt l-għajn” (black eye). Fid-dgħufija tagħha, li tesponiha għal kull tip ta’ abbuż, l-armla ssib il-qawwa li tbeżża’ lil dan il-bniedem li għandu l-poter. “Meta jeħdukom quddiem is-sinagogi u l-kapijiet u s-setgħat, toqogħdux tħabblu raskom kif sejrin twieġbu jew x'sejrin tgħidu, għax l-Ispirtu s-Santu jgħallimkom dak il-ħin stess x’għandkom tgħidu.” (Lq 12, 11-12)

**v. 6: U l-Mulej qal: “Isimgħu ftit x’jgħid l-imħallef il-ħażin. Imbagħad Alla, lill-magħżulin tiegħu li jgħajjtulu lejl u nhar, sejjer ma jagħmlilhomx ħaqq? Se joqgħod itawwal magħhom?**

Naraw l-argument fundamentali ta’ din il-parabbola. Bħal fil-każ tal-parabbola tal-amministratur moħħu jilħaqlu (ara 16, 8), anki dan l-imħallef jiġi mfisser bħala “ħażin” (diżonest). Imma filwaqt l-amministratur bl-atteġġjament tiegħu seta’ jkun ta’ ispirazzjoni għad-dixxiplu, hawnhekk naraw argument differenti. Ma jista’ jkun hemm l-ebda paragun bejn Alla u dan l-imħallef. Jekk dan tal-aħħar – li hu bniedem bla kuxjenza u beżżiegħi fl-istess ħin – iġib ruħu b’dan il-mod, kemm iktar Alla “li hu tajjeb mal-ingrati u l-ħżiena” (6, 35). Biex isaħħaħ dan l-argument Ġesù jagħmel żewġ mistoqsijiet retoriċi li t-tweġiba għalihom hija ovvja. Il-kelma “magħżulin” tidher hawnhekk biss f’Lq-Atti: timplika dawk li ġew imsejħin biex jaqdu lil Alla u qegħdin iwieġbu b’imħabba (ara Mt 22, 14). Lil dawn mhux se jitlaqhom għal rieħhom, anki jekk jidher li l-intervent finali ta’ Alla fl-istorja se jiddawwar, tant li l-Knisja qed tistennih lejl u nhar. Għat-talb tagħhom Alla lest iqiegħed għall-ġenb il-paċenzja tiegħu. Il-verb makrothymei (“itawwal”) ifisser “qalb kbira”, “paċenzja”. Għalkemm din hija waħda mill-attributi divini (ara 2 Pt 3, 8-10; Rum 2, 4), Alla jisma wkoll it-talba tal-Knisja tiegħu: “O Alla, ejja eħlisni! Mulej, fittex għinni!” (Salm 70, 2)

**v. 8: “Jiena ngħidilkom li malajr jagħmlilhom ħaqq. Imma taħsbu intom li Bin il-bniedem se jsib il-fidi fuq l-art meta jiġi?”**

Ġesù jerġa jisħaq li t-talb li ġej mill-qalb u li ma jaqtax mhux se jibqa mingħajr tweġiba mingħand Alla, u li Dan jista’ jwieġeb anki malajr. L-Insara għandhom iressqu t-talb tagħhom b’din il-fidi. Il-mistoqsija retorika ta’ Ġesù hija indirizzata lill-Knisja ta’ Lq li kellha l-isfida li tkompli titlob bil-ħerqa, minkejja l-fatt li l-miġja ta’ Ġesù kienet qed tiddawwar u bdew jiżdiedu d-dubji dwar il-verità ta’ dak li l-Knisja kienet temmen fih. Sinjal ċar ta’ Knisja li temmen hija Knisja li titlob: it-talb huwa l-qies tal-fidi. Fid-dawl ta’ dan, il-kwistjoni ewlenija mhijiex tant meta se jiġi Ġesù (ara Lq 17, 20), imma f’liema qagħda se jsib il-Knisja tiegħu. F’dan iż-żmien intermedju kulħadd huwa mistieden iwieġeb għas-sejħa ta’ Alla bit-talb: “Jekk tibqgħu sħaħ sal-aħħar issalvaw ħajjitkom” (21, 19).